Projekts

Latvijas Republikas Ministru kabinets

2014.gada \_\_\_.\_\_\_\_\_\_\_                                              Noteikumi Nr.\_\_

Rīgā                                                                               (prot. Nr.\_\_  \_\_.§)

**Transportlīdzekļa likvidācijas sertifikāta aizpildīšanas un izsniegšanas kārtība**

Izdoti saskaņā ar Nolietotu

transportlīdzekļu apsaimniekošanas

likuma 6.panta otro daļu

**I. Vispārīgie jautājumi**

1. Noteikumi nosaka transportlīdzekļa likvidācijas sertifikātā (turpmāk – likvidācijas sertifikāts) norādāmās ziņas un likvidācijas sertifikāta aizpildīšanas un izsniegšanas kārtību.

2. Likvidācijas sertifikātu drīkst izsniegt komersants, kas nodarbojas ar nolietotu transportlīdzekļu apstrādi un ir saņēmis normatīvajos aktos par nolietotu transportlīdzekļu pārstrādi un apstrādes uzņēmumiem noteiktajām vides prasībām noteiktu atļauju vai iesniedzis pieteikumu attiecīgu piesārņojošu darbību veikšanai (turpmāk – apstrādes uzņēmums).

3. Valsts vides dienesta reģionālā vides pārvalde elektroniski informē valsts akciju sabiedrību „Ceļu satiksmes drošības direkcija” (turpmāk – direkcija) par katru apstrādes uzņēmumu, kam ir piešķirtas tiesības nolietotu transportlīdzekļu apstrādei un attiecīgu piesārņojošu darbību veikšanai. Direkcija vienotā informācijas sistēmā apkopo no Valsts vides dienesta reģionālās vides pārvaldes saņemtās ziņas par apstrādes uzņēmumiem, kā arī to izsniegtajiem likvidācijas sertifikātiem.

4. Lai veicinātu nolietotu transportlīdzekļu savākšanu, apstrādes uzņēmums var noslēgt līgumu par nolietoto transportlīdzekļu pieņemšanu ar nolietoto transportlīdzekļu savākšanas punkta īpašnieku, kurš ir saņēmis atļauju B kategorijas piesārņojošu darbību veikšanai, kas ietver atkritumu savākšanas un uzglabāšanas darbības, vai atļauju atkritumu savākšanai, pārvadāšanai, pārkraušanai, šķirošanai vai uzglabāšanai, kā arī izmantot savā īpašumā esošus nolietoto transportlīdzekļu savākšanas punktus (turpmāk – apstrādes uzņēmuma pārstāvis).

**II. Likvidācijas sertifikāta aizpildīšanas un izsniegšanas kārtība**

5. Pieņemot transportlīdzekli apstrādei no transportlīdzekļa īpašnieka (turētāja) vai viņa rakstveidā pilnvarotas personas, apstrādes uzņēmums izsniedz likvidācijas sertifikātu.

6. Likvidācijas sertifikātu sagatavo un datus par Latvijā reģistrētu transportlīdzekli apstrādes uzņēmums iegūst no transportlīdzekļu un to vadītāju valsts reģistra, kurā tiek iekļauta informācija par apstrādei pieņemtajiem nolietotiem transportlīdzekļiem (turpmāk – nolietotu transportlīdzekļu likvidācijas sertifikātu reģistrs). Ja apstrādei tiek pieņemts ārvalstīs reģistrēts transportlīdzeklis, visu 13.punktā minēto informāciju nolietotu transportlīdzekļu likvidācijas sertifikātu reģistrā norāda manuāli.

7. Direkcija nodrošina apstrādes uzņēmuma pilnvarotajām personām, kurām apstrādes uzņēmums vai apstrādes uzņēmuma pārstāvis ir piešķīris tiesības pieņemt nolietoto transportlīdzekli apstrādei un izsniegt likvidācijas sertifikātu, pieeju nolietotu transportlīdzekļu likvidācijas sertifikātu reģistram likvidācijas sertifikātu sagatavošanai un izsniegšanai personai, kas transportlīdzekli nodevusi apstrādei.

8. Apstrādes uzņēmums elektroniski nodod ziņas direkcijai par apstrādes uzņēmuma pārstāvjiem un pilnvarotajām personām, izmantojot nolietotu transportlīdzekļu likvidācijas sertifikātu reģistru.

 9. Apstrādes uzņēmumam, saglabājot nolietotu transportlīdzekļu likvidācijas sertifikātu reģistrā datus par likvidācijai pieņemto transportlīdzekli, šie dati elektroniski tiek nodoti un pievienoti transportlīdzekļu un to vadītāju valsts reģistram, un uz to pamata transportlīdzeklis tiek norakstīts.

10. Apstrādes uzņēmums, pieņemot transportlīdzekļus apstrādei, nodrošina kopā ar nolietoto transportlīdzekli nodoto numura zīmju un reģistrācijas dokumentu uzskaiti, norādot datus par to nodošanu nolietotu transportlīdzekļu likvidācijas sertifikātu reģistrā. Apstrādes uzņēmums ne retāk kā reizi mēnesī nodrošina nodoto numura zīmju un reģistrācijas dokumentu iznīcināšanu, par to sastādot atbilstošu aktu.

11. Direkcija liedz apstrādes uzņēmumam pieeju nolietotu transportlīdzekļu likvidācijas sertifikātu reģistram likvidācijas sertifikātu aizpildīšanai un izsniegšanai, ja:

11.1. no Valsts vides dienesta reģionālās vides pārvaldes ir saņemta elektroniska informācija par nolietotu transportlīdzekļu apstrādei izdotas atļaujas B kategorijas piesārņojošu darbību veikšanai atcelšanu vai minētās atļaujas nosacījumu pārskatīšanu, kas turpmāk neparedz nolietotu transportlīdzekļu apstrādi;

11.2. apstrādes uzņēmums, tā administrators vai likvidators ir informējis direkciju par apstrādes uzņēmuma darbības pārtraukšanu vai izbeigšanu, vai arī par nolietoto transportlīdzekļu apstrādes izbeigšanu savas saimnieciskās darbības ietvaros;

11.3. no citām valsts nozīmes informācijas sistēmām saņemta publiski pieejama informācija, kas liecina par to, ka apstrādes uzņēmums neveic nolietoto transportlīdzekļu apstrādi.

 12. Pieeju nolietotu transportlīdzekļu likvidācijas sertifikātu reģistra izmantošanai, kā arī šajos noteikumos noteikto datu nodošana likvidācijas sertifikātu sagatavošanai, uzskaites veikšanai un nolietotu transportlīdzekļu norakstīšanai nodrošina direkcija pēc apstrādes uzņēmuma pieteikuma saņemšanas nolietotu transportlīdzekļu apstrādes darbības uzsākšanai un apstrādes uzņēmuma un direkcijas vienošanās par likvidācijai pieņemto transportlīdzekļu informācijas apmaiņu.

**III. Likvidācijas sertifikātā norādāmās ziņas**

13. Likvidācijas sertifikātā norāda šādu informāciju:

13.1. ziņas par likvidācijas sertifikāta izsniedzēju:

13.1.1. apstrādes uzņēmuma firma, reģistrācijas numurs un juridiskā adrese;

13.1.2. atļaujas B kategorijas piesārņojošu darbību veikšanai numurs un izsniegšanas datums;

13.1.3. apstrādes uzņēmuma pārstāvja firma, reģistrācijas numurs un juridiskā adrese, ja likvidācijas sertifikātu izsniedz šo noteikumu 4.punktā minētais komersants;

13.2. ziņas par iestādi, kas izsniegusi atļauju B kategorijas piesārņojošu darbību veikšanai, tās nosaukums un adrese.

13.3. ziņas par transportlīdzekli:

13.3.1. transportlīdzekļa valsts reģistrācijas numurs. Ja transportlīdzeklis tiek nodots bez valsts reģistrācijas numura zīmēm, likvidācijas sertifikātā norāda “Nav nodots”, bet ja nodota viena no divām izsniegtajām numura zīmēm norāda “Nodota 1 zīme”.

13.3.2. transportlīdzekļa reģistrācijas valsts apzīmējums;

13.3.3. transportlīdzekļa marka, modelis;

13.3.4. transportlīdzekļa identifikācijas numurs (VIN).

13.3.5. transportlīdzekļa kategorija;

13.3.6. transportlīdzekļa reģistrācijas dokuments. Ja transportlīdzeklis tiek nodots bez reģistrācijas dokumenta, likvidācijas sertifikātā norāda “Nav nodots”.

13.4. ziņas par transportlīdzekļa īpašnieku (turētāju):

13.4.1. vārds, uzvārds vai nosaukums un reģistrācijas numurs;

13.4.2. īpašnieka (turētāja) deklarētās dzīvesvietas (atrašanās vietas) adrese;

13.4.3. piederības valsts apzīmējums fiziskām personām;

13.4.4. personas, kas nodod transportlīdzekli apstrādes uzņēmumam, vārds un uzvārds, ja transportlīdzekļa īpašnieks (turētājs) ir rakstveidā pilnvarojis šo personu nodot transportlīdzekli apstrādes uzņēmumam (turpmāk - transportlīdzekļa īpašnieka (turētāja) pārstāvis);

13.4.5. dokumenta nosaukums, numurs un datums, kas pamato transportlīdzekļa īpašnieka (turētāja) pārstāvja tiesības rīkoties ar transportlīdzekli.

14. Apstrādes uzņēmums nodrošina informācijas par transportlīdzeklim trūkstošajiem agregātiem, iekārtām vai detaļām norādīšanu nolietotu transportlīdzekļu likvidācijas sertifikātu reģistrā, ja šis transportlīdzeklis apstrādei tiek nodots daļēji izkomplektētā veidā.

15. Apliecinot likvidācijas sertifikātā norādītās informācijas, kas netiek iegūta no transportlīdzekļu un to vadītāju valsts reģistra, patiesumu, likvidācijas sertifikātu paraksta transportlīdzekļa īpašnieks (turētājs) vai tā pārstāvis un apstrādes uzņēmuma pilnvarotā persona. Ja transportlīdzekļa īpašnieks (turētājs) vai tā pārstāvis likvidācijas sertifikātu neparaksta, to apstrādes uzņēmums nolietotu transportlīdzekļu likvidācijas sertifikātu reģistrā anulē un transportlīdzekli apstrādei nepieņem.

**IV. Noslēguma jautājumi**

16. Atzīt par spēku zaudējušiem Ministru kabineta 2004.gada 6.aprīļa noteikumus Nr.241 "Nolietota transportlīdzekļa likvidācijas sertifikāta aizpildīšanas un izsniegšanas kārtība" (Latvijas Vēstnesis, 2004, 59., 98.nr., 2006, 160.nr.).

17. Līdz šo noteikumu spēkā stāšanās brīdim apstrādes uzņēmumam izsniegtās un neizmantotās likvidācijas sertifikātu veidlapas apstrādes uzņēmums var izmantot līdz 2014.gada 31.decembrim, bet pēc šī datuma tās nodod direkcijai, par to sastādot attiecīgu pieņemšanas nodošanas aktu.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2000.gada 18.septembra Direktīvas 2000/53/EK par nolietotiem transportlīdzekļiem.

 Ministru prezidente L.Straujuma

Satiksmes ministrs A.Matīss

Iesniedzējs:

Satiksmes ministrs A.Matīss

Vīza:

Valsts sekretārs K.Ozoliņš

26.05.2014. 11:50

983

Edgars Ošenieks

67025723
Edgars.Osenieks@csdd.gov.lv